CELEX: 32020D0547
Language: bg
Date: 2020-04-17 00:00:00
Title: Решение (ЕС) 2020/547 на Европейския парламент и на Съвета от 17 април 2020 година относно мобилизирането на маржа за непредвидени обстоятелства през 2020 г. за предоставяне на спешна помощ на държавите членки и за допълнително укрепване на Механизма за гражданска защита на Съюза/rescEU в отговор на разпространението на COVID-19

21.4.2020   
               
               
                  BG
               
               
                  Официален вестник на Европейския съюз
               
               
                  L 125/5
               
            
         РЕШЕНИЕ (ЕС) 2020/547 НА ЕВРОПЕЙСКИЯ ПАРЛАМЕНТ И НА СЪВЕТА
         от 17 април 2020 година
         относно мобилизирането на маржа за непредвидени обстоятелства през 2020 г. за предоставяне на спешна помощ на държавите членки и за допълнително укрепване на Механизма за гражданска защита на Съюза/rescEU в отговор на разпространението на COVID-19
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз,
         като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (1), и по-специално точка 14 от него,
         като взеха предвид предложението на Европейската комисия,
         като имат предвид, че:
         
                     (1)
                  
                  
                     С член 13 от Регламент (ЕС, Евратом) № 1311/2013 на Съвета (2) беше създаден марж за непредвидени обстоятелства в размер до 0,03 % от брутния национален доход на Съюза.
                  
               
                     (2)
                  
                  
                     В съответствие с член 6 от Регламент (ЕС, Евратом) № 1311/2013 Комисията е изчислила абсолютната стойност на този марж за непредвидени обстоятелства за 2020 г. (3)
                     
                  
               
                     (3)
                  
                  
                     След като бяха разгледани всички други финансови възможности за реагиране при непредвидени обстоятелства в рамките на тавана за поети задължения за 2020 г. по функция 3 (Сигурност и гражданство) на многогодишната финансова рамка (МФР) и предвид мобилизирането на общия марж за поетите задължения за пълната сума от 2 392 402 163 EUR, която е на разположение през 2020 г., и на Инструмента за гъвкавост за пълната сума от 1 094 414 188 EUR, която е на разположение през 2020 г., е необходимо да се мобилизира маржът за непредвидени обстоятелства, за да посрещнат нуждите, произтичащи от епидемията от COVID-19, чрез увеличаване на бюджетните кредити за поети задължения в общия бюджет на Съюза за финансовата 2020 година над тавана по функция 3 на МФР.
                  
               
                     (4)
                  
                  
                     С оглед на тази много специфична ситуация условието за крайно средство, предвидено в член 13, параграф 1 от Регламент (ЕС, Евратом) № 1311/2013, е изпълнено.
                  
               
                     (5)
                  
                  
                     Настоящото решение е свързано с финансиране, включено в коригиращ бюджет № 2 към общия бюджет на Европейския съюз за 2020 г. За да се осигури съгласуваност с този коригиращ бюджет, настоящото решение следва да се прилага от деня на приемането му,
                  
               ПРИЕХА НАСТОЯЩОТО РЕШЕНИЕ:
         
            Член 1
            За целите на общия бюджет на Съюза за финансовата 2020 година се мобилизира маржът за непредвидени обстоятелства, за да се осигури сума в размер на 714 558 138 EUR под формата на бюджетни кредити за поети задължения над тавана за поети задължения по функция 3 (Сигурност и гражданство) на многогодишната финансова рамка.
         
         
            Член 2
            Общата сума от 714 558 138 EUR, посочена в член 1, се компенсира от маржа под тавана за поети задължения за финансовата 2020 година по функция 5 (Администрация) на многогодишната финансова рамка.
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
            
            То се прилага от 17 април 2020 година.
         
         
            Съставено в Брюксел на 17 април 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               G. GRLIĆ RADMAN
            
         
         
            (1)  ОВ C 373, 20.12.2013 г., стр. 1.
         
            (2)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).
         
            (3)  Съобщение на Комисията до Съвета и Европейския парламент от 15 май 2019 г. относно техническата корекция на финансовата рамка за 2020 г. в съответствие с промените в БНД (COM(2019) 310).